Աշխարհի վրայ շատ անձեր կը գտնուին՝ որոնք «թագ» չունին իրենց գլխուն վրայ, եւ իրենց ձեռքը իշխանութեան «մական» չկայ։ Մեծափարթամ ապարանքներու մէջ չեն բնակիր, իրենց կեանքը ճոխութեան եւ պերճանքի մէջ չի սահիր, ոչ ալ որեւէ բարձր աստիճան ունին, եւ իրենց անունները տիտղոսներով չեն վերջաւորուիր, բարձր դիրքերու վրայ չեն գտնուիր, այլ՝ համեստ, խոնարհ, աննշան են եւ անծանօթ, նոյնիսկ թերեւս աղքա՛տ։ Այսու հանդերձ, ասոնք շատ անգամ իրենց պատկանած ընկերութեան, իրենց համայնքին եւ բարեկամներուն կամ ընկեր-արարածներուն համար պայքարող հերոսներ են՝ որոնք յօժար են անօթի եւ ծարաւի մնալ եւ իրենց հացով եւ ջուրով ուրիշը կշտացնելու, եւ զրկուիլ՝ ուրիշին հանգիստը եւ կեանքի դիւրատարութիւնը ապահովելու համար։